
ПРЕССЪОБЩЕНИЕ
София, 15.11.2012
Първо състезание по свободно гмуркане в България – Sofia Freediving Cup 2012
На 17.11.2012 в 12:00 ч. в Банкя ще започне първото състезание по свободно гмуркане в България – Sofia Freediving Cup 2012. Състезанието ще се проведе на 25 метров басейн в СБР „Здраве”  по правилника на световната асоциация по свободно гмуркане (AIDA). 
Свободното гмуркане е гмуркане със задържане на дъха, без използването на водолазни бутилки. Пърчоначално практикувано в морските държави с цел набавяне на прехрана, а по-късно и военни действия, свободното гмуркане се развива през последните години и като спорт.  Създадената преди 20 години световна асоциация – AIDA - регламентира провеждането на състезания и опити за рекорди.

Фридайвингът става изключително атрактивен сред почитателите на екстремните спортове, които търсят контакт с морето по най-естествения възможен начин – на една глътка въздух, без тежка и обемна екипировка, която затруднява движенията и взаимодействието с морските обитатели. Постиженията на най-добрите атлети в състезателните дисциплини са впечатляващи:

· В дисциплината постоянен баласт с плавници (гмуркане на дълбочина, на един дъх, с плавници) световният рекорд при мъжете е 125 метра, а при жените 101 м.
· От басейновите дисциплини  рекордът за най-дълго задържане на дъха се държи от французина Стефан Мифсуд - 11 минути и 35 секунди, а при жените – Наталия Молчанова (Русия) – 8 минути и 23 секунди. В хоризонтално плуване под вода с плавници хърватинът Горан Чолак подобри върховото постижение на 273 метра, а при жените с 225 метра отново е Наталия Молчанова.

През последните 2 години свободното гмуркане се радва на все по-голям интерес и у нас. Вече има българско участие и медали от международни турнири, както и участие на Световно първенство,  на което Любомир Стефанов достига 60 метра дълбочина (национален рекорд на България). Това развитие закономерно води и до организирането на първото състезание у нас – Sofia Freediving Cup 2012. 
Състезанието ще бъде открито от кмета на гр. Банкя г-н Рангел Марков. В рамките на двата състезателни дни (17-18.11) 40 състезателя от 5 страни ще премерят сили в 3 дисциплини.
В събота в 12:00 ч. състезанието започва с най-атрактивната дисциплина - динамична апнеа с плавници:  хоризонтално плуване на един дъх под вода с плавници. Целта е да се покрие максимална дистанция, без значение от времето на гмуркане.

В неделя от 9:30 започва статична апнеа:  максимално задържане на дъха, лежейки на повърхността на водата в неподвижно състояние.

След обедната почивка състезателите ще се съревновават в  дисциплината динамична апнеа без плавници:  отново хоризонтално плуване под вода, но без плавници (като при бруст стила).
Тримата най-добри български гмуркачи – Валентин Люцканов, Любомир Стефанов и Данаил Едрев - ще опитат да подобрят националните рекорди в дисциплините и да се борят с елита на Гърция за призовите места и купата на София. В надпреварата ще участват и 7 жени, сред които и националната рекордьорка на Сърбия – Любица Трутич, която е фаворит при жените. 
Sofia Freediving Cup 2012 се осъществява с любезната подкрепа на фирма „Дайвтек” ООД – официален вносител на Aqua Sphere и Suunto за България. Медиен партньор е Spearfish.org.
За контакт:

Любомир Стефанов

